
DIN MILA LUI DUMNEZEU, 

ALEXANDRIEI ŞI TELEORMANULUI 

TUTUROR DREPTCREDINCIOŞILOR CREŞTINI, 

PREA CUVIOŞILOR PĂRINŢI 

DIN ACEASTĂ SFÂNTĂ ŞI DE DUMNEZEU PĂZITĂ 

EPISCOPIE, 
HAR, PACE, SĂNĂTATE ŞI 
ALESE BUCURII DUHOVNICEŞTIDE LA DUMNEZEU, 
IAR DE LA NOI PĂRINTEASCĂ ÎMBRĂŢIŞARE ŞI 
ARHIEREASCĂ BINECUVÂNTARE 



„Iată, vă binevestesc vouă bucurie mare, care va fi pentru 
tot poporul. Că vi s-a născut azi Mântuitor, 
Care este Hristos Domnul. " 

(Lumii 10-11) 



Iubiţii noştri fii duhovniceşti, 

Cu aceste cuvinte, evanghelistul Sfintei Nopţi - 
Arhanghelul Gavriil, a vestit păstorilor din apropierea peşterii 
în care S-a născut Domnul Hristos, venirea pe pământ a 
Fiului lui Dumnezeu. Cu aceste cuvinte îngerul anunţa lumii 
din vremea aceea, marea bucurie că „poporul care locuia 

întru întuneric va vedea lumină mare şi cei ce locuiau în 
latura umbrei morţii, lumină va străluci peste ei. " l Se vestea 
marea bucurie a venirii Păstorului ceresc în căutarea oii celei 
pierdute, se vestea vremea mântuirii, a izbăvirii, a vindecării, 
a întoarcerii noastre la Edenul cel de odinioară, pierdut prin 
neascultare. 

Aceeaşi bucurie o vesteşte Sfânta Biserică în fiecare an 
cu prilejul sărbătorii Naşterii Domnului. Naşterea Domnului 
este bucurie creatoare de frumuseţe transfigurată; este bucurie 
întâi pentru cei ce au „văzut", însă şi pentru „cei ce n-au 
văzut dar au crezut. " 2 „Bucurie mare este, credincioşii cântă/ 
împreună cu păstorii Naşterea cea sfântă "; dar este bucurie 
şi pentru cei ce primesc buna vestire: „Lăudaţi şi cântaţi şi 
vă bucuraţi! " 

Bucuria Naşterii Domnului devine o bucurie doxologică 
de proporţii cosmice la care participă întreaga creaţie, văzută 
şi nevăzută, după cum auzim şi în colinda: „ Cerul şi pământul 
în cântări răsună,/ îngeri şi oameni cântă împreună. " Bucuria 
Naşterii nu este un act ocazional în viaţa credincioşilor, ci 
devine o atitudine permanentă, aşa cum ne îndeamnă un alt 
colind: „Această seară sfinţită şi sărbătoare slăvită/ Rugăm la 
toţi să vă fie-ntru mulţi ani cu bucurie ", confirmându-se astfel 
cuvântul Sfântului Apostol Pavel care zice: „Bucuraţi-vă 
pururea! " 3 

într-unglas cuSfântulApostol,şiNoipoposimînmijlocul 
vostru, pe aripile nevăzute ale duhului, binecuvântându-vă 
şi îndemnându-vă să vă bucuraţi întru Preacurata Naştere a 
Domnului. Şi precum Sfântul Ioan Botezătorul striga acum 

1. IsaiaIX,l; 

2. Ioan XX, 29; 

3. I Tesaloniceni V, 16; 

două mii de ani, cu glasul lui de foc : „ Pregătiţi calea Domnului, 
drepte faceţi cărările Lui" 4 , tot astfel şi Noi vă îndemnăm 
din nou: deschideţi larg sufletele voastre ca să primiţi Darul 
cel tară de preţ pe care Atotputernicul Dumnezeu ni-1 face, 
căci astăzi: „Cerul şi pământul s-au împreunat, născându-Se 
Hristos. Astăzi Dumnezeu pe pământ a venit şi omul la ceruri 
s-a suit". 5 Luaţi aminte că într-adevăr, „mare este taina 
creştinătăţii " 6 săvârşită pentru a noastră mântuire, căci Hristos 
a luat firea omenească pentru ca noi „să ne facem părtaşi 
firii dumnezeieşti " 7 , după cum ne lămureşte Sfântul Apostol 
Petru. Cu adevărat, în Dumnezeiasca întrupare, Dumnezeu 
se descoperă omului şi omul îl descoperă pe Dumnezeu; 
Dumnezeu şi omul se întâlnesc faţă în faţă. Şi cât de slăvită şi 
mântuitoare este această întâlnire! 

Dumnezeu a dorit să se întâlnească cu omul; Dumnezeu 
1-a căutat pe om pentru că 1-a iubit. Din iubire 1-a făcut şi tot 
din iubire îl caută, pentru că El este Dumnezeu şi nu poate 
să iubească astăzi şi mâine să nu mai iubească. Glasul lui 
Dumnezeu din zorii căderii omului, pe care Adam şi Eva 
ascunşi printre pomii raiului l-au auzit zicând: „ Adame, unde 
eşti? " 8 , nu s-a stins niciodată în lume. Dumnezeu îl caută pe 
om! Şi îl va căuta! II caută de-a pururi! 

Din dorul acestei căutări neobosite ni se naşte nouă „azi 
Mântuitor", cum arată Sfântul Evanghelist Luca spunând că: 
„Fiul Omului a venit să caute şi să mântuiască pe cel ce era 
pierdut. " 9 

4. Matei III, 3; 

5. Mineiulpe Decembrie, p. 383; 

6. I Timotei III, 16; 

7. II Petru I, 4; 

8. Facerea III, 9; 

9. Luca XIX, 10; 

în activitatea Sa de pe pământ, ca păstor şi mântuitor 
de suflete, fără de odihnă în iubirea Sa neţărmurită, Domnul 
Hristos merge din cetate în cetate ca să adune „oile cele 
risipite": „Şi Iisus străbătea toate cetăţile şi satele, învăţând 
în sinagogile lor, propovăduind Evanghelia împărăţiei şi 
vindecând toată boala şi neputinţa în popor. Şi văzând 
mulţimile, I s-a făcut milă de ele că erau necăjite şi rătăcite 
ca nişte oi care n-au păstor" } Q Ne caută şi ne cheamă să ne 
ajute, să ne miluiască, să ne ocrotească, să ne mântuiască, 
după cum El însuşi spune: „Ierusalime, Ierusalime, care 
omori pe prooroci şi cu pietre ucizi pe cei trimişi la tine; de 
câte ori am voit să adun pe fiii tăi, după cum adună pasărea 
puii săi sub aripi, dar nu aţi voit" u şi iarăşi: „ Veniţi la Mine 
toţi cei osteniţi şi împovăraţi şi Eu vă voi odihni pe voi. " n 

în purtarea Sa de grijă faţă de făpturile Sale, Naşterea 
Domnului Iisus Hristos este chemarea permanentă şi 
nepărtinitoare pe care Dumnezeu o adresează tuturor 
oamenilor. însă răspunsul nu este întotdeauna la fel. Numai 
cei ce-L caută pe Dumnezeu cu sinceritate, cu inima curată şi 
bună, ajung să-L întâlnească şi atunci Pruncul Sfânt îşi face 
sălaş în ieslea sufletului lor. 

Am auzit la începutul cuvântului Nostru glasul îngerului 
care le binevesteşte păstorilor Naşterea Sfântă şi îi îndeamnă 
la închinare. Oameni simpli, înfrăţiţi cu natura, păstorii văd 
şi-n pom, şi-n floare, şi-n verdele păşunilor pe Creatorul 
lor, singurul lor izvor de înţelepciune fiind cartea deschisă 
a înţelepciunii lui Dumnezeu, arătată în frumuseţea zidirii 
Sale, neatinsă de mâna omenească. Numai păstorii, pe când 

10. Matei IX, 35-36; 

11. Matei XXIII, 37; 

12. Matei XI, 28; 

tot Betleemul dormea, la acea oră târzie din noapte, stăteau 
de strajă împrejurul turmei lor, priveghind, asemănându-se 
astfel celor cinci fecioare înţelepte. La îndemnul îngerului, ei 
merg degrabă în Betleem şi, întru nevinovăţia inimii lor, îl şi 
găsesc pe Domnul şi dau slavă lui Dumnezeu, împlinindu-se 
astfel cuvântul Mântuitorului: „Fericiţi cei curaţi cu inima că 
aceia vor vedea pe Dumnezeu ". 13 Nu fără adâncă semnificaţie 
sunt chemaţi la întâlnirea sfântă păstorii, căci prin această 
numire vor fi desemnaţi cei care sunt chemaţi de Sfânta 
Biserică să călăuzească pe credincioşi pe calea mântuirii, 
însuşi Mântuitorul se numeşte pe Sine „Păstorul cel bun" u , 
iar Sfântul Pavel spune că Hristos Domnul este „Păstorul cel 
mare al oilor". 15 

La sfânta întâlnire cu Hristos, Fiul lui Dumnezeu născut 
în ieslea Betleemului, sunt chemaţi şi magii, prin steaua 
luminoasă ce li s-a arătat. De fapt cerul a vestit tuturor prin stea, 
dar numai magii au fost cei care au urmat-o. Doar ei au plecat 
în căutarea împăratului ceresc şi, cu încredere nestrămutată 
şi hotărâre neclintită, L-au găsit. Magii reprezintă popoarele 
lumii, înţelepciunea şi ştiinţa acestora, înţelegând din aceasta 
că dintru început Hristos Dumnezeu a chemat la El toate 
neamurile pământului, fără excepţie, întărind chemarea 
aceasta prin porunca dată Apostolilor Săi: „Mergeţi în toată 
lumea şi propovăduiţi Evanghelia la toată făptura... " l6 

La vestirea înţelepţilor magi şi Irod caută Pruncul Sfânt, 
dar nu îl află din pricina vicleniei şi a gândului mârşav. Şi 
nici atunci când Măria şi Iosif au venit la patruzeci de zile 



13. Matei V, 8; 

14. IoanX, 11; 

15. Evrei XIII, 20; 

16. MarcuXVI, 15; 

la Ierusalim, ca să aducă jertfa de curăţire, după prescripţiile 
Legii, nu L-a aflat, cu toate că templul era foarte aproape de 
palatul regelui. Şi era firesc să nu II afle. Doar ne spune în chip 
lămurit Scriptura că Dumnezeu locuieşte în lumină pentru cei 
ce-L caută sincer (Joan I 5, 7) şi întunericul este partea celor 
ce-L caută cu făţărnicie (II Petru II, 17). Nu L-au găsit nici cei ce 
L-au căutat doar de formă, fără să stăruie prea mult, arhiereii 
şi cărturarii iudei, cu toate că ştiau din profeţie locul naşterii 
Lui, aşa cum au mărturisit înaintea lui Irod: „In Betleemul 
Iudeii are să se nască. "{Matei 2, 5) Aceştia nu L-au aflat din 
pricina indiferenţei şi a împietririi inimii lor, căci oare departe 
era Betleemul de Ierusalim, pentru ca să meargă şi să-L afle 
pe Cel despre care citeau ei în fiecare sâmbătă în templu şi în 
sinagogile lor? 

Dar L-au aflat păstorii cei cu sufletul curat, L-au aflat 
magii cei înţelepţi şi cu credinţă tare, L-au aflat dreptul 
Simeon şi proorociţa Ana care au dat mărturie că Hristos este 
Mântuitorul lumii. 

Suntem chemaţi şi noi credincioşii, în această preasfântă 
zi de sărbătoare să-L căutăm, să mergem şi să ne închinăm 
lui Hristos Cel pentru noi întrupat, după cum ne îndeamnă 
şi una din cântările praznicului: „ Veniţi, credincioşilor, să 
vedem unde S-a născut Hristos! Pentru aceasta să urmăm 
unde merge steaua cu magii, împăraţii de la Răsărit. Acolo 
îngerii cântă neîncetat, iar păstorii petrecând noaptea pe 
câmp, cântare vrednică aduc: slavă întru cei de sus, Celui 
ce S-a născut astăzi în peşteră din Fecioara şi de Dumnezeu 
Născătoarea, în Betleemul 7wJezz". 17 Ascultând chemarea 
mergem şi noi cu ochii sufletului spre locurile sfinte şi vedem 
sălăşluită în iesle smerenia şi iubirea fară de seamăn a „ Celui 

17. Mineiul pe Decembrie, p.385; 

fără de început ". Cu adevărat putem spune că un prunc este 
întruparea adevăratei smerenii iubitoare. El primeşte integral 
iubirea celor din jur, fară de care ar muri în câteva ore. El 
este receptaculul deplin al iubirii şi dăruieşte iubirea prin 
frumuseţea lui tainică în care Dumnezeu surâde lumii. Un 
prunc este numai iubire, pentru că el poate fi ignorat, rănit şi 
nu poate răspunde decât prin plâns. Pruncia este frumuseţea 
integrală care se dăruieşte fară să ceară nimic în schimb, ca 
surâsul florilor care există, indiferent de privitor. Pruncia este 
frumuseţea înlăcrimată a lumii, este starea de rai a lumii, pentru 
că în ea nu este nici o urmă de răutate sau egoism, ci doar iubire 
împărtăşită. Aceasta este chemarea noastră cea adevărată prin 
Naşterea Domnului Hristos: întoarcerea la starea din rai, la 
ascultare şi dăruire de sine, la curăţie sufletească, întoarcerea 
la starea de pruncie. După cum Prunc S-a făcut Dumnezeu 
pentru noi, tot astfel şi noi ca pruncii să ne înfăţişăm înaintea 
Lui, cunoscând cuvântul Sfintei Scripturi care zice: „ De nu 
vă veţi întoarce şi nu veţi fi precum pruncii, nu veţi intra în 
împărăţia lui Dumnezeu." 18 



Dreptmăritori creştini, 

Minunea cea mai presus de fire din staulul Betleemului 
revarsă necontenit în potirul sufletelor creştine bogate înrourări 
de învăţăminte, îndemnuri şi trăiri duhovniceşti, călăuze 
statornice întru păstrarea şi îmbogăţirea dreptei credinţe şi a 
dobândirii mântuirii. 

Spre a spori bucuria noastră în această zi de praznic, 
se cuvine să dăm glas şi să punem la inimă întru întărirea 

18. Matei XVIII, 3; 

credinţei, îndemnurile şi învăţăturile Sfinţilor Părinţi, 
adevărate stele călăuzitoare pe cerul Sfintei noastre Biserici. 
Să gustăm duhovniceasca dulceaţă a nectarului florilor 
neveştejite ale înţelepciunii lor, ascultând mai întâi pe Sfântul 
Efrem Şirul (f 373), „harfa Duhului Sfânt", care înălţa în 
vremea sa astfel de cântare către Dumnezeu: „Binecuvântat 
fie Vestitorul, Care ne-a adus adâncă pace. S-a deşertat spre 
noi prin milostivirea Tatălui. N-a dus la El păcatele noastre, 
ci a făcut împăcare între măreţia Lui şi cele ale Sale. Lăudat 
fie înţeleptul Dumnezeu, Care a legat şi însoţit Dumnezeirea 
şi umanitatea, Una din înalt, alta din adânc! A amestecat 
cele două firi ca nişte culori şi s-a ivit o icoană: Dumnezeul 
- Om. " l9 

Prin Naşterea Sa cea mai presus de înţelegerea minţii 
omeneşti, Hristos Mântuitorul uneşte în persoana Sa firea 
dumnezeiască şi firea omenească, pentru a o îndumnezei 
pe cea din urmă, rămânând totuşi Dumnezeu Adevărat dar 
şi Om adevărat. Combătând pe ereticii arieni şi eunomieni 
din vremea sa Sfântul Grigorie Teologul (| 390) ne învaţă în 
acest sens: „ Ceea ce era, a rămas mai departe, iar ceea ce 
nu era a luat asupră-Şi..., pentru ca eu să mă fac într-atât 
Dumnezeu, cât S-a făcut El om. " 20 Ceea ce a luat Hristos prin 
întruparea Sa, din firea noastră este totalitatea afectelor ce 
ţin de existenţa pământească, în afară de păcat, căci Hristos 
„păcat n-a săvârşit" 21 şi nici „n-a cunoscut păcatul. " 22 Este 
ziditor să ascultăm, pentru a ne lămuri în această privinţă, 

19. Sfântul Efrem Sirianul, Imnele Naşterii şi Arătării Domnului, traducere 
diac. Ioan I. Ică jr., ed. a Il-a, Editura Deisis, Sibiu, 2010, p. 63; 

20. Sfântul Grigorie de Nazians, Cuvântări Teologice, traducere Gheorghe 
Tilea, ed. a Il-a, Editura Herald, Bucureşti, 2013, p. 117; 

21. I Petru II, 22 

22. II Corinteni V, 21 

cuvintele de învăţătură ale Sfântului Maxim Mărturisitorul 
(| 662): „A ostenit, a flămânzit, a însetat, S-a înfricoşat de 
moarte, a lăcrimat, după legea trupului. Iar acestea sunt 
dovada unei dispoziţii active şi semnul coborârii la robi. Căci 
prin fire a rămas Stăpân, şi, prin fire, S-a făcut rob pentru 
mine, robul, ca să mă facă stăpân al celui ce mă stăpânea în 
chip silnic prin amăgire. De aceea, lucrând ca un stăpân în 
cele ale robului, adică dumnezeieşte cele trupeşti, a arătat în 
cele trupeşti puterea nepătimitoare şi prin fire stăpânitoare, 
care a desfiinţat prin patimă stricăciunea şi a procurat prin 
moarte viaţa nestricăcioasă. Şi săvârşind ca un rob cele ale 
Stăpânului, adică trupeşte cele dumnezeieşti, a arătat golirea 
cea negrăită, care a îndumnezeit prin trup pătimitor tot 
neamul omenesc, devenit pământ prin stricăciune. " 23 

Pământ a devenit într-adevăr tot neamul omenesc prin 
stricăciunea păcatului. Căci prin neascultare omul a pierdut 
legătura cu Creatorul său, a rătăcit calea şi a coborât în rândul 
celor necuvântătoare. De aceea Hristos coboară din înălţime 
în ieslea cea săracă, facându-se Pâine a Vieţii celei noi pentru 
cei credincioşi spre a ridica din nou omenirea la starea hărăzită 
ei de Dumnezeu. Să dăm glas unui alt Sfânt Părinte care 
povăţuind oile cele cuvântătoare ale turmei sale spunea: „Iar 
văzând peştera în care Se naşte Stăpânul să înţelegi viaţa 
întunecată şi subpământeană a oamenilor, în care vine Cel 
ce S-a arătat celor ce şedeau în latura şi în umbra morţii, iar 
cu scutece se înfaşă Cela ce Se îmbracă cu şirurile păcatelor 
noastre. Iar ieslea în care Se naşte Cuvântul este sălaşul 
dobitoacelor necuvântătoare, pentru ca boul să-şi cunoască 

23. Sfântul Maxim Mărturisitorul, Ambigua, traducere din limba greacă 
veche, introducere şi note de Pr. Prof. Dumitru Stăniloae, Editura IBMBOR, 
Bucureşti, 2006, p.74; 

pe stăpânul său şi asinul ieslea domnului său. Bou e cel aflat 
sub jugul Legii, iar asinul e animalul de povară încărcat cu 
păcatul închinării la idoli. 

Dar hrana şi viaţa potrivită necuvântătoarelor este 
iarba. Iar vietatea cuvântătoare se hrăneşte cu pâine. Deci, de 
aceea Pâinea Vieţii care se coboară din cer se aşază în iesle, 
pentru ca şi cele necuvântătoare să ajungă cuvântătoare, 
împărtăşindu-se de hrana cuvântătoare. Stă, aşadar, în 
mijlocul ieslei, între bou şi asin, Domnul amândurora, pentru 
ca să surpe zidul cel din mijloc şi să zidească pe cei doi în 
Sine într-un om nou. " 24 Iată, prin Naşterea Domnului, se 
pune început mântuirii noastre, ni se deschide nouă calea spre 
Rai. De acum călătorim de la Naştere spre împărăţie; de la 
Domnul spre Domnul şi nu mergem singuri, ci cu o călăuză, 
cu „Emanuel", cu însuşi Pruncul născut nouă, căci de acum 
„Dumnezeu este cu noi". 



Iubiţi fii sufleteşti, 

De două mii de ani, sărbătoarea Naşterii Domnului 
cerne peste sufletele credincioşilor „florile dalbe" ale 
binecuvântărilor, bucuriilor şi speranţelor creştine. Ea ne-a 
amintit neîncetat că Fiul lui Dumnezeu S-a făcut om spre 
a ne face pe noi fii ai lui Dumnezeu; S-a făcut cetăţean al 
pământului ca să ne facă pe noi cetăţeni ai cerului; a venit să 
primească moarte spre a ne da nouă viaţa. 

De două mii de ani omenirea călătoreşte prin zloată şi 

24. Sfântul Grigorie de Nyssa, Omilii la praznice împărăteşti, traducere 
din limba greacă veche Ierom. Agapie (Corbu), Editura Sfântul Nectarie, 
Arad, 2010, p. 36; 

vijelii, prin suferinţe şi necazuri, prin zbucium şi prin rugă, dar 
cu bucuria Naşterii Domnului în suflete. Multe s-au întâmplat 
de atunci: imperii uriaşe au dispărut, iar altele noi au apărut, 
s-au făcut descoperiri în ştiinţă, în artă, în medicină, oameni 
iluştri s-au perindat pe scena istoriei, s-au petrecut schimbări 
sociale şi spirituale, însăşi faţa omenirii nu mai este la fel. 
Insă neschimbată a rămas pentru noi Evanghelia întrupării 
Fiului lui Dumnezeu. A rămas neschimbată, dar parcă tot mai 
vie şi mai actuală. Taina Betleemului nu a încetat, după cum 
nici iubirea lui Dumnezeu nu încetează pentru noi. 

Peste timp şi peste spaţiu, icoana de la Betleem este 
pentru noi un permanent „ astăzi ". Oriunde şi oricând, atunci 
când se deschide o uşă de biserică, înseamnă actualizarea 
staulului de odinioară, cu toată strălucirea şi binefacerile lui. 
Chiar dacă sufletul creştinului e plin de grijile şi păcatele vieţii, 
lumina stelei şi cântarea îngerească din noaptea de Crăciun îl 
pot călăuzi şi astăzi la „casa" unde se găseşte „Pruncul", la 
„ ieslea " Sfântului Altar, a permanentului staul mântuitor - 
Sfânta Biserică. 

In această zi de sfântă prăznuire, Biserica ne îndeamnă 
pe toţi să ne apropiem „cu credinţă şi cu dragoste" de 
Pruncul Sfânt şi la iubirea şi dăruirea Sa, cu iubire şi dăruire 
de sine să-I răspundem şi noi. Să urmăm cuvintelor Sfântului 
Apostol Pavel: „Să ne îmbrăcăm cu milostivirile îndurării, 
cu bunătate, cu smerenie, cu blândeţe, cu îndelungă răbdare, 
îngăduindu-ne unul pe altul şi iertând unul altuia. Dar 
peste toate să ne îmbrăcăm cu dragoste care este legătura 
desăvârşirii". 25 

Să nu uităm că sărbătoarea Naşterii este sărbătoarea 
familiei, a căminului, a vetrei. Treimea cea de o fiinţă şi 

25. Coloseni III, 12; 

nedespărţită - Tatăl, Fiul şi Sfântul Duh, în cer, iar pe pământ 
tatăl, mama şi copilul. Să ne îndreptăm atenţia asupra familiei 
noastre; să păstrăm în ea legătura dragostei neîntreruptă, să 
cultivăm armonia şi înţelegerea, să ne creştem copiii cu frică 
de Dumnezeu şi dragoste faţă de cele sfinte. 

însă dragostea noastră trebuie să se îndrepte şi asupra 
semenilor noştri, în frăţească bunăvoinţă, căci Sfântul Apostol 
Pavel astfel ne povăţuieşte: „Purtaţi-vă sarcinile unul altuia 
şi veţi împlini astfel legea lui Hristos. " 26 

Rugându-vă să puneţi la inimă şi în faptă aceste învăţături 
şi îndemnuri, vă îmbrăţişăm cu părintească dragoste pe toţi şi 
vă dorim să petreceţi Sfintele Sărbători ale Naşterii Domnului, 
Anului Nou şi Bobotezei în pace şi linişte, cu sănătate deplină 
acum şi-n toată vremea, iar anul ce vine să vă fie luminat şi de 
alese bucurii încununat! 

LA MULŢI ANI! 

Al vostru către Domnul, pururea rugător spre tot binele, 

fGALACTION 

EPISCOPUL ALEXANDRIEI ŞI TELEORMANULUI 



26. Galateni VI, 2. 

Dată în reşedinţa Noastră episcopală din Alexandria 
la Praznicul Naşterii Domnului Nostru Iisus Hristos, 
în anul mântuirii 2013. 



